ເມືອງນາກາຍເຊັນບົດບັນທຶກຂະຫຍາຍກອງທຶນປະກັນສຸຂະພາບ
ຂປລ. ວັນທີ 7-8 ກັນ 2017 ຜ່ານມານີ້ ຫ້ອງການສາທາລະນະສຸກ ເມືອງນາກາຍ ແຂວງຄຳມ່ວນ ໄດ້ຮ່ວມເຊັນບົດບັນທຶກຊ່ວຍຈຳ ຂອງກອງທຶນປະກັນ ສຸຂະພາບແຫ່ງຊາດ ໂດຍການເຂົ້າຮ່ວມມີທ່ານ ຄຳຫມັ້ນ ອິນທະວົງ ປະທານກວດກາ ພັກ-ລັດເມືອງ , ທ່ານ ນາງ ດຣ. ບົວພັດ ພົນວິໄຊ ຮອງຫົວໜ້າຫ້ອງການກອງທຶນ ປະກັນສຸຂະພາບສູນກາງ, ທ່ານ ດຣ. ວຽງຄໍາແກ້ວທອງດີ ຫົວໜ້າຫ້ອງການ ສາທາລະນະສຸກເມືອງນາກາຍ.
ອີງຕາມກອງປະຊຸມບັນດາ ຄະນະກຳມະການຮັບຜິດ ຊອບວຽກງານກອງທຶນ ປະກັນສຸຂະພາບຂັ້ນສູນກາງ ຮ່ວມກັບຂັ້ນເມືອງ ໄດ້ຄົ້ນຄວ້າບັນດາ ເນື້ອໃນນິຕິກຳຕ່າງໆ, ແບບແຜນວິທີ ເຮັດວຽກຮູບແບບ ການບໍລິການປະຊາຊົນ ຕໍ່ການຮັກສາຜູ້ປ່ວຍ ຢູ່ສຸກສາລາ ແລະ ຢູ່ໂຮງໝໍເມືອງ, ເກັບກຳຈຳນວນ ພົນລະເມືອງຕົວຈິງໃຫ້ຈະແຈ້ງ ເພື່ອເປັນເງື່ອນໄຂຄວາມສະດວກ ໃນການບໍລິການປິ່ນປົວ ຈາກນັ້ນຄະນະຜູ້ຮັບຜິດຊອບ ກອງທຶນຂັ້ນເມືອງສົມທົບກັບ ອົງການຈັດຕັ້ງແຕ່ລະຂະແໜງການຂອງເມືອງ ຈະຕ້ອງໄດ້ຮ່ວມກັນ ລົງຊຸກຍູ້ເຜີຍແຜ່ບັນດາ ເນື້ອໃນນິຕິກຳຕ່າງໆ ລົງສູ່ຮາກຖານບ້ານ ເພື່ອໃຫ້ປະຊາຊົນ ຮັບຮູ້ເຂົ້າໃຈ ຕໍ່ແນວແນວທາງຂອງ ພັກ-ລັດ ກ່ຽວກັບການຄຸ້ມຄອງ, ການເຄື່ອນໄຫວຂອງກອງທຶນ ໃຫ້ຖືກຕ້ອງຕາມ ຂໍ້ກຳນົດກົດລະບຽບຕ່າງໆ ແລະ ແຈ້ງການຂອງເມືອງວາງອອກ ໂດຍພາຍໃຕ້ການຊີ້ນຳຂອງຂັ້ນເທິງ ກໍ່ຄືຄະນະກຳມະການຄຸ້ມຄອງ ກອງທຶນປະກັນສຸຂະພາບຂັ້ນເມືອງ ເພື່ອແນໃສ່ ເຮັດໃຫ້ການບໍລິການທາງ ດ້ານກອງທຶນມີຄວາມສະດວກ ມືປະສິດທິຜົນຍາວນານ.
ແຫຼ່ງຂ່າວ: ສຳນັກຂ່າວສານປະເທດລາວ